سعاد نصر (26 ديسمبر 1953 ميلاديًّا، / 5 يناير 2007 ميلاديًّا)، ممثلة مصرية زادت شهرتها بدور شخصية "مايسة" اللي لعبته في مسلسل "يوميات ونيس" بأجزائه الخمسة الأولانية اللي ابتدأت سنة 1994. اتولدت في 26 ديسمبر سنة 1953 في حي شبرا بالقاهرة، وكانت عايزة تبقى صحفية، بس كان قدرها إنها تدخل المعهد العالي للفنون المسرحية اللي اتخرجت منه سنة 1975. مشهد تراجيدي في قصة "ياسين وبهية"، عملته خلال مشروع تخرجها، هو اللي ولدها كفنانة تقدر تعمل أداء بشكل محترف. كان أول ظهور ليها في مسرحية "عائلة ضبش" لصاحب الفضل الأول عليها على قولها في مقابلة من المقابلات الصحفية، سمير العصفوري، وكان أول ظهور مسجل ليها في سنة 1971 لما شاركت ساعة دراستها في مسرحية "ياسين ولدي" اللي كانت من إخراج مكتشفها للكوميديا كرم مطاوع، اللي لقى فيها فنانة كوميدية على عكس ما كانت فاكرة، إنها ما تنفعش غير في التراجيديا. شاركت في بداية مشوارها في أعمال كتيرة ، ومنها فيلم "شقة في وسط البلد"، ومسلسل "الشاطئ المهجور"، ومسرحية "انتهى الدرس يا غبي" سنة 1975، فتنوعت أدوارها ما بين السينما والتلفزيون والمسرح، وكانت ليها بصمة في كل طريق.